เอ็กซิมแบงก์กำไรจิ๋วไตรมาสแรก159ล้าน
ธสน. กำไรไตรมาสแรกปีนี้ แค่ 159 ล้านบาท เพิ่มขึ้น 9%
4 พ.ค. 2555

ธสน. กำไรไตรมาสแรกปีนี้ แค่ 159 ล้านบาท เพิ่มขึ้น 9% 
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยถึงผลการดำเนินงานของธนาคารในช่วงเดือน ม.ค.มี.ค. 2555 ว่า มีกำไรสุทธิ 159 ล้านบาท เพิ่มขึ้น 9% จากช่วงเดียวกันของปีก่อน ที่มีกำไรสุทธิ 146 ล้านบาท โดยมีรายได้ดอกเบี้ยรับสุทธิเพิ่มขึ้น 32% เนื่องจากเงินให้สินเชื่อเฉลี่ยในไตรมาส 1/2555 เพิ่มขึ้น 7% เปรียบเทียบกับช่วงเดียวกันของปีก่อน และส่วนต่างอัตราดอกเบี้ยในไตรมาสดังกล่าวสูงกว่าช่วงเดียวกันของปีก่อน ในขณะที่ค่าใช้จ่ายในการดำเนินงานลดลง 5% จากช่วงเดียวกันปีก่อน 
สำหรับยอดคงค้างเงินให้สินเชื่อ ณ สิ้นเดือน มี.ค. 2555 เท่ากับ 6.43 หมื่นล้านบาท ขยายตัว 3% จากช่วงเดียวกันปีก่อนที่มียอดคงค้างเงินให้สินเชื่อ อยู่ที่ 6.25 หมื่นล้านบาท ซึ่งเป็นผลจากการขยายตัวของสินเชื่อระยะยาวในประเทศ โดยเฉพาะสินเชื่อเพื่อขยายกำลังการผลิตและสินเชื่อพาณิชยนาวี
นอกจากนี้ หนี้ที่ไม่ก่อให้เกิดรายได้ (เอ็นพีแอล) ณ สิ้นเดือน มี.ค. 2555 อยู่ที่ 3,374 ล้านบาท คิดเป็น 5.24% ของยอดเงินให้สินเชื่อลดลงจากช่วงเดียวกันของปี 2554 ที่มียอดอัตราส่วนเท่ากับ 5.54% 
นายคนิสร์ กล่าวอีกว่า ในช่วงเดือน ม.ค.มี.ค. 2555 ธนาคารได้อนุมัติวงเงินสินเชื่อให้แก่ผู้ประกอบการเพิ่มขึ้น 5,784 ล้านบาท โดยแบ่งเป็นวงเงินสินเชื่อหมุนเวียนเพื่อการส่งออกและนำเข้า 1,504 ล้านบาท และวงเงินสินเชื่อระยะยาวเพื่อการลงทุนและการพัฒนาเศรษฐกิจของประเทศ 4,280 ล้านบาท และมีปริมาณธุรกิจสะสมของสินเชื่อเพื่อการส่งออกและนำเข้าจำนวน 3.95 หมื่นล้านบาท 
นอกจากนี้ ได้รับประกันการส่งออก มียอดแจ้งรับประกันการส่งออก 3.24 หมื่นล้านบาท เพิ่มขึ้น 35% เมื่อเปรียบเทียบกับช่วงเดียวกันของปีก่อน และภาระผูกพันการรับประกันการส่งออก ณ สิ้นเดือน มี.ค. เท่ากับ 4.61 หมื่นล้านบาท เพิ่มขึ้น 30%จากช่วง เดียวกันของปีที่ผ่านมา 
ทั้งนี้ การดำเนินการตามนโยบายรัฐบาลในการสนับสนุนผู้ส่งออกขนาดกลางและขนาดย่อม (เอสเอ็มอี) ได้อนุมัติวงเงินให้แก่ผู้ส่งออกเอสเอ็มอี เพิ่มขึ้นจำนวน 1,741 ล้านบาท คิดเป็น 30% ของวงเงินอนุมัติสินเชื่อทั้งหมด และมียอดอนุมัติวงเงินให้แก่ผู้ประกอบการพาณิชนาวีเพิ่ม 586 ล้านบาท คิดเป็นยอดรวมทั้งโครงการจำนวน 3,666 ล้านบาท